
Nummer  9         1.  SEPTEMBER    1942       91.  Aargang 


KRISTI   VIRKELIGHED 

af  Præsident  David   O    Mc.  Kay. 


Det  er  interessant  at  lægge  Mærke  til,  at  de,  som  -for- 
kaster Beretningen  om  Bebudelsen,  Miraklerne  og  Opstan- 
delsen, er  blevet  nødsaget  til  at  anerkende  noget  stort  ved 
Kristus,  som  ikke  kan  tillægges  noget  andet  Menneske  paa 
Jorden.  Med  Undtagelse  af  nogle  faa  som  f.  Eks.  Nietzsche, 
som  ser  paa  Kristendommen  som  »den  radikale  Degenera- 
tions mest  virkningsfulde  Middel«  anerkender  næsten  alle 
Kritikere,  efter  at  have  forkastet  Kristi  Guddommelighed, 
hans  mægtige  Indflydelse  og  hans  Overlegenhed  over  alle 
andre  Mennesker. 

Lad  mig  for  at  illustrere  dette,  referere  til  et  Afsnit  eller  to 
af  »Den  store  Galilæer«  skrevet  af  Keable: 

»Vi  ved  ikke«,  skriver  han,  »med  noget,  som  kaldes  histo- 
risk Sikkerhed,  hvem  han  (Jesus)  blev  født  af,  eller  naar, 
eller  hvor;  hvor  længe  han  levede,  eller  hvor  længe  han  ar- 
bejdede, og  de  Udtalelser,  der  utvivlsomt  er  hans,  er  kun  en 
tiaandfuld.  Efter  at  have  skrevet  sin  Historie  om  Galilæeren, 
siger  han:  »Kristus  repræsenterer  Mennesket  i  dets  højeste 
Udvikling,  og  om  vi  er  villige  til  at  forsøge,  kan  vi  ikke  finde 
noget   andet   intelligent   Væsen   end   Mennesket    i    Universet. 

De  andre  Kræfter,  som  vi  har  en  svag  Berøring  med,  kan  vi 
ikke  tilskrive  Personlighed;  men  Kristus  kan  og  maa  tilskrives 
Personlighed.  Han  er  vor  Gud«.  Sandt  nok  henviser  For- 
fatteren mere  til  en  traditionel  end  til  en  historisk  Kristus, 
naar  han  siger  dette;  men  de  to  Citater  illustrerer  det,  som 
jeg  vil  have  frem. 

Lewis  Browne,  Forfatteren  af  »Den  troende  Verden»,  siger: 
»For  næsten  to  tusinde  Aar  siden,  blev  der  i  den  galilæiske 
Landsby  Nazareth  født  et  Jødebarn,  der  fik  Navnet  Josva 
eller  Jesus.  Vi  ved  ikke  med  Nøjagtighed,  hvordan  dette 
Barns  første  Aar  var»«  Og  det  er  sandt.  »Evangelierne  inde- 
holder mange  Legender  om  hans  Undfangelse,  Fødsel  og  Ung- 
dom; men  man  kan  ikke  stole  mere  paa  dem  end  paa  de 
tvivlsomme  Legender,  som  blev  fortalt  mange  Aarhundreder 
tidligere  om  Zoroaster.« 

Dog  siger  den  samme  Kritiker  om  Kristi  Kirkes  Egenska- 
ber: »Den  har  gjort  Livet  værd  at  leve  for  utallige  Millioner 
ulykkelige  Sjæle.  Den  har  grebet  rige  og  fattige,  lærde  og 
uvidende,  hvide,  røde,  gule  og  sorte  —  den  har  grebet  dem 
allesammen  og  forsøgt  at  vise  dem  Vejen  til  Frelse.  Til  alle 
lidende  har  den  skænket  Trøst,  alle  i  Trængsel  har  den  til- 
budt Fred.  Til  hvert  Menneske  uden  Undtagelse  har  den  sagt: 
»Jesus  døde  for  dig!«  Til  hvert  menneskeligt  Væsen  paa  Jor- 
den har  den  sagt:  Du  kan  ogsaa  blive  frelst!  Og  deri  ligger 
Kristendommens  største  Værdi.  Den  har  bidraget  til  at  gøre 
den  svage  stærk  og  den  modløse  lykkelig.  Den  har  stillet  den 
Frygt,  som  knuger  Mennesket  i  dets  Indre  og  jaget  den  Uro 
bort,  som  tynger  Sjælen.  Kort  sagt,  dens  Virksomhed  har 
været  grænseløs«. 

Følg  mig  nu  tilbage  til  Kristi  Tid  og  hils  paa  nogle  af  de 
Mænd,  som  kendte  ham  og  arbejdede  med  ham. 

I  Korint  træffer  vi  en  lille  brunøjet  Teltmager,  som  taal- 
modigt  arbejder  med  sine  grove  Hænder  i  den  Gerning,  som 
han  har  valgt  sig.  Sammen  med  ham  er  to  unge  Mænd — den  ene 
kender  vi  temmelig  godt  —  Timoteus.  Den  anden  Sylvanus, 
kender  vi  kun  lidt  til,  og  vi  har  ingen  Beskrivelse  om  ham. 
Paulus,  Teltmageren,  som  arbejder  og  dikterer  skiftevis,  giver 
dem  et  Budskab,  som  de  skal  bringe  med  sig  tilbage  til  Tes- 
salonikerne.  Paulus  elskede  Timoteus  og  kaldte  ham  sin  egen 

»Søn  i  Troen«  Kan  De  foretille  dem  en  Mand,  som  elskede 
en  Søn  saa  højt,  kunde  fortælle  ham  noget,  som  han  ikke  var 
sikker  paa,  eller  som  ikke  var  sandt?  Jeg  kan  det  ikke.  Jeg 
nævner  dette  Tilfælde,  fordi  Teltmagerens  Ord,  som  da  blev 
sendt  til  Tessalonikerne,  er  det  ældste  nedskrevne  Vidnes- 
byrd, vi  har  om  Kristus.  Hvornaar  blev  det  givet?  Ikke  tid- 
ligere end  Aar  48  efter  Kristus,  maaske  saa  sent  som  Aar  52, 
antageligt  det  15.  Aar  efter  Korsfæstelsen!  Mange,  som  havde 
vandret  med  Kristus  og  talt  med  ham,  levede  dengang.  Kun 
15  Aar!  Der  var  hundredevis  af  Mennesker,  som  fremdeles 
levede  og  kunde  bære  Vidne  om  personlige  Oplevelser  med 
Jesus  Kristus! 

Lukas,  som  fortæller  os  om  Hyrderne  og  det  himmelske 
Kor,  var  en  lærd  Mand.  Han  var  Læge.  Skønt  han  ikke  havde 
set  Kristus,  traf  han  mange,  som  havde,  og  saa  skrev  han  to 
Beretninger,  som  han  tilegnede  enten  en  Hersker  eller  en 
Ven.  I  en  af  disse  sagde  han:  »Kristus  har  givet  sine  Bud  til 
de  Apostle,  han  havde  udvalgt  sig,  for  hvem  han  ogsaa,  efter 
at  han  havde  lidt,  fremstillede  sig  levende  med  mange  Be- 
viser«. Da  Lukas  skrev  dette,  var  han  overbevist  om  den 
opstandne  Kristus  Virkelighed  og  anerkendte  ham  som  Frel- 
seren. Om  Værdien  af  en  saadan  nær  Kontakt  og  Fortrolig- 
hed skriver  Herr  Nichols: 

»Forfatteren  af  Brevene  var  historisk  indenfor  Kristi  Hø- 
revidde, i  al  Fald,  da  deres  Ideer,  som  de  senere  overførte 
paa  Papiret,  tog  Form.  Vinden  har  næppe  faaet  Tid  til  at 
udslette  de  hellige  Fodaftryk  i  Sandet,  han  gik  paa,  —  Reg- 
nen havde  næsten  ikke  faaet  Tid  til  at  vaske  Blodet  væk  af 
det  forladte  Kors. 

Ligeledes  vidste  disse  Mænd  —  jeg  kan  ikke  fortsætte  med 
at  bruge  Ordet  »troede«,  som  er  altfor  svagt  og  farveløst  — , 
at  Qud  var  kommet  ned  til  Jorden  i  Menneskeskikkelse,  at 
dette  Menneske  mødte  en  upassende  og  uværdig  Død,  og  at 
denne  grusomme  Død  forløste  Menneskeheden  fra  Syndens 
Baand.  De  vidste  endvidere,  at  han  var  opstaaet  fra  de  døde 
den  tredie  Dag  og  var  faret  til  Himlen.  Det  nytter  ikke  no- 
get at  sige,  at  deres  Sind  var  modtageligt  for  saadanne  Le- 
gender takket  være  Profeterne  og  paa  Grund  af  den  ufor- 
glemmelige jødiske  Tradition,  at  noget  saadant  en  Dag  vilde 

hænde.  Vort  Sind  kan  være  forberedt  paa  alt  muligt;  men 
hvis  det  sker,  vil  det  blive  forkastet  paa  Grund  af  dets  skære 
I-sandsynlighed.  Men  disse  Mænds  Sind  forkastede  ikke 
disse  Ting.  De  modtog  dem  ubetinget.« 

Af  hele  mit  Hjerte  tror  jeg  som  Peter,  at  der  er  »intet  andet 
Navn  under  Himlen,  givet  blandt  Mennesker,  ved  hvilket  vi  kan 
blive  frelst.«  I  de  Dage  var  Kristus  virkelig  for  Peter,  og  han 
er  lige  saa  virkelig  i  Dag. 

Hele  Filosofien  om  Menneskets  Udvikling  er  forbundet  med 
hans  guddommelige  Komme.  Han  er  Guds  Søn,  som  paatog 
sig  Dødelighed,  ligesom  du  og  jeg;  men  alligevel  guddomme- 
lig, som  du  og  jeg  kan  blive. 


Lad    ej    dit   Hjerte   tvivle 

af  Ældste  Th.  Bregentoft 


I  Almindelighed  er  vi  som  Mennesker  skrøbelige  og  ufuld- 
komne, men  da  vi  som  Sidste  Dages  Hellige  paastaar  at  have 
annammet  Sandheden,  burde  Troen  paa  Jesu  Kristi  Evange- 
lium gøre  os  stærke,  thi  det  er  som  Paulus  skriver  i  Romer- 
brevet »en  Guds  Kraft  til  Saliggørelse  for  hver  den,  som 
tror«.  Her  maa  ikke  findes  nogen  Brist,  thi  den  mindste  Vak- 
len kan  faa  katastrofale  Følger  for  vort  Medlemsskab  i  Guds 
Kirke.  Dette  ved  vor  Salighedsfjende,  og  han  vil  sætte  ind 
med  hele  sin  Indflydelse  netop  paa  et  af  de  mest  saarbare 
Steder,  nemlig  hvor  Troen  vakler.  Ved  den  mindste  Anledning 
og  paa  den  mest  snedige  Maade  vil  han  forsøge  at  saa  Tviv- 
lens Frø  i  vore  Hjerter,  og  da  Tvivl  er  en  farlig  Ukrudts- 
plante, som  vokser  og  trives  ualmindeligt  hurtigt,  hvor  der 
paa  nogen  Maade  er  Jordbund,  vil  den  i  Løbet  af  kort  Tid 
vokse  op  og  kvæle  alt,  hvad  der  muligvis  var  i  Behold  af 
Tro.  Her  er  det,  vi  maa  være  paa  Vagt,  thi  lykkes  det  først 
ved  Tvivlens  List  at  rokke  Troen,  da  er  den  udsat  for  en  al- 
vorlig Prøve,  og  det  skal  da  vise  sig,  hvor  dybt  den  var 
rodfæstet  eller  med  andre  Ord,  om  det  var  en  sand  og  le- 
vende Tro  eller  maaske  blot  en  død  Tro,  vi  var  i  Besid- 
delse af. 

Vi  har  maaske  alle  paa  et  givet  Tidspunkt  været  udsat  for 

en  saadan  Trosprøve,  hvor  Tvivlen  i  et  eller  andet  svagt 
Øjeblik  har  listet  sig  ind  paa  Livet  af  os  og  hvisket  os  i  Øret: 
Mon  det  nu  virkelig  er  den  eneste  sande  Kirke,  jeg  har  sluttet 
mig  til?  Mon  Joseph  Smith  nu  ogsaa  var  en  sand  Guds  Pro- 
fet? Mon  jeg  ikke  har  taget  fejl?  Det  kan  vist  ikke  være  helt 
rigtigt,  naar  Medlemmer  kan  opføre  sig  saadan,  eller  naar  den 
Broder  eller  Søster  kan  opføre  sig  eller  gøre  dette  eller  hint. 
Nej,  det  kan  ikke  være  muligt  i  Guds  Kirke. 

Tvivlen  er  saaet. 

Her  er  det,  jeg  tror,  at  man  i  de  fleste  Tilfælde  begaar  en 
meget  stor  Fejl,  idet  man  altfor  ofte  glemmer,  at  Kirken  selv- 
følgelig ikke  er  ansvarlig  for  det  enkelte  Medlems  ubetænk- 
somme Handlemaade,  det  være  sig  saavel  i  det  verdslige  Liv 
som  indenfor  Kirkens  egne  Rammer.  —  Alligevel  viser  Er- 
faringen, at  mange  i  blind  Iver  straks  er  parat  til  at  dømme 
Kirken  efter  de  Handlinger,  som  ubesindige  Medlemmer  gør 
sig  skyldige  i,  idet  de  i  deres  tvivlende  Stilling  ganske  over- 
ser det  betydningsfulde  Faktum,  at  Kirken  som  en  guddom- 
melig Organisation  er  fuldkommen,  men  det  samme  kan  der- 
imod ikke  siges  om  os  Mennesker. 

Det  burde  derfor  være  indlysende,  at  Kirkens  Guddomme- 
lighed ikke  kan  rokkes  paa  et  saadant  Grundlag,  thi  Menne- 
sket har  nu  en  Gang  faaet  sin  fulde  Handlefrihed  og  kan  frit 
vælge,  hvilken  Vej  det  vil  gaa.  Og  selv  om  Du  eller  jeg  fin- 
der Fejl  ved  Kirken  eller  dens  Autoriteter,  eller  tager  An- 
stød af  enkelte  Medlemmers  Opførsel,  da  er  dette,  ganske 
uanset  vor  Dom,  paa  ingen  Maade  i  Stand  til  at  forandre  den 
Sandhed,  at  vel  kan  vi  Mennesker  fejle,  men  Gud  fejler  ikke, 
og  hans  Kirke  vil  uanfægtet  være  den  samme  uangribelige 
Organisation,  opbygget  som  den  er  paa  Apostles  og  Profeters 
Grundvold,  hvor  Jesus  Kristus  selv  er  Hovedhjørnestenen. 

Lad  derfor  ej  dit  Hjerte  tvivle,  thi  ved  nøje  Eftertanke  vil 
det  være  indlysende  for  enhver,  at  der  ikke  er  den  mindste 
Logik  i  en  saadan  Dømmemaade.  Desuden  siger  Frelseren 
ved  en  bestemt  Lejlighed  advarende  til  sine  Disciple:  »Det  er 
umuligt,  at  Forargelser  ej  skulle  komme,  men  ve  den  ved 
hvilken  de  kommer.«  (Luk.  17,1). 

TANKER 

Af  Alfred  Hauberg  Jensen 

„Sløves  vor  Vilje,  mister  vi  Modet, 
rinder  os  Lavsind  trægt  gennem  Blodet. 
Højt,  højt  hæver  vi  vor  Fane, 
frem  gennem  Tiden  bærer  vi  vort  Land!" 

Saaledes  lyder  en  gammel  Sang,  som  vi  sikkert  alle  kender 
eller  har  hørt.  Maaske  kan  den  sammenlignes  med  os.  Da 
•vi  blev  Medlem  af  vor  Kirke,  var  vi  opflammet  af  en  hellig 
Ild  og  fulde  af  Iver.  Vi  syntes,  det  var  en  herlig  Tanke  at 
skulle  være  med  til  at  bære  Evangeliet  frem  og  sprede  det 
ud  til  vore  Medmennesker.  Ja,  saadan  var  vi  dengang,  men 
nu?  Nu  sløves  vor  Vilje,  og  vi  taber  Modet,  hvor  gerne  vi 
end  fulgte  de  Idealer,  som  foreholdes  os  som  de  eneste 
sande  og  værdige.  Var  da  de  Krav,  der  blev  stillet  os,  eller 
Betingelserne  for  vor  Udvikling  og  Frelse  for  svære  og  van- 
skelige, ja,  umulige  at  efterleve?  Nej,  ingenlunde.  Men 
Eksemplet  smitter!  Husk  alle  dette,  først  og  fremmest  I  Ledere 
af  denne  Kirke  og  dens  Hjælpeorganisationer.  Vis  selv  Vejen, 
efterlev  først  og  sidst  selv  de  Idealer,  I  vil  slaa  fast,  gaa 
forrest  og  hold  ud.  Vi  sløves  efterhaanden,  fordi  vi  ser,  at 
Idealerne  kun  var  Idealer,  og  intet  mere.  Altfor  ofte  mister 
vi  Begejstringen  og  falder  tilbage  i  den  gamle  Trummerum. 
Nej,  altid  brændende!  Det  er  saadan,  vi  skal  være.  Det  er 
det,  der  gælder.  Men  for  altfor  mange  af  os  faar  Evangeliet 
et  vanemæssigt  og  ceremonielt  Præg  over  sig,  Begejstringen 
forsvinder,  og  Frafaldet  begynder.  Nej,  vis  med  jert  Eksem- 
pel, at  I  ogsaa  ude  i  den  graa,  triste  Hverdag  fører.  Der  har 
Livet  sat  os  Stævne.  Der  skal  vor  Prøve  staa,  ikke  mindst 
Førernes,  Ledernes.  Det  er  saa  let  at  lægge  Kors  paa  andre, 
det  er  saa  svært  med  Korset  selv  at  vandre.  Men  har  vi 
paataget  os  en  Opgave  og  især  en  frivillig,  saa  lad  os  ikke 
svigte.  Gaa  forrest,  især  I  Ledere. 

Det  er  ikke  nok  at  tale  og  diskutere  om  Sagen,  men  ærlig 
Vilje  og  Handlen,  det  er  det,  der  gælder.  Husk  Eksemplets 
Magt. 

Vær  vaagen,  aaben,  ærlig  og  redelig.  Gaa  forrest  som  et 
Eksempel,  Ledere!  Som  Herren  er,  saa  er  og  hans  Svendel 

l/or  Menighedssang 

af  Ældste  William   Ørum  Pedersen. 


Det  har  ofte  været  sagt,  at  vi  er  et  syngende  Folk,  og  naar 
vi  tænker  rigtigt  over  det,  er  det  jo  saare  naturligt,  at  det 
er  saaledes,  for  det  Folk,  der  trods  Modgang  og  Forfølgelse 
kan  synge  Takke-  og  Lovsange,  vil  i  Medgang  og  Fremgang 
have  Mulighed  for  at  give  deres  Jubel-  og  Qlædessange 
endnu  mere  Luft  end  de,  der  ikke  har  kendt  samme  Prøvel- 
ser og  Kampe.  Tænk  blot  paa  den  Historie,  der  knytter  sig  til 
Kampsangen:  »Kom  Hellige,  fremad  og  frygter  ej«.  —  Selvom 
det  her  er  fristende  at  kaste  sig  over  en  Skildring  af  de  hi- 
storiske Kendsgerninger,  der  knytter  sig  til  mange  andre  af 
vore  kære,  gamle  Salmer  og  deres  Forfattere,  maa  dette 
vente  til  eventuel  anden  Lejlighed.  Hvad  jeg  her  vil  paapege 
er,  at  disse  Sange  sunget  paa  den  rette  Maade  vil  bringe 
større  Glæde  end  mangen  ypperlig  Prædiken. 

I  min  lille  Gerning  som  Sangleder  i  Søndagsskolen,  har  jeg 
erfaret  den  Glæde  og  Lyst,  der  er  for  vore  Sange.  Medens 
det  før  kunde  synes  dødt  og  ligegyldigt,  om  de  deltog  i  San- 
gene, mærker  man  en  opmærksom  Interesse  for  ad  denne 
Vej  at  blive  glad  i  Sindet.  Hvad  er  da  Aarsagen  til  denne 
stigende  Interesse  for  vore  Sange?  vil  man  sikkert  spørge 
fra  flere  Sider,  og  selvom  jeg  nok  ved,  at  alle  Aarsager  ikke 
lader  sig  paavise,  tror  jeg,  at  flere  Aars  Erfaringer  og  Iagt- 
tagelser paa  dette  særlige  Omraade  har  vist  mig  de  væsent- 
ligste Faktorer,  som  danner  Grundlaget  for  god  Menigheds- 
sang. 

I  enhver  Menighed  bør  der  være  en  Sangleder.  Da  han  er 
Drivkraften,  maa  han  kunde  »starte«  godt  —  altsaa  en  Sang- 
leder maa  være  en  god  Forsanger.  Jeg  hentyder  her  til  en, 
der  har  sanglig  Uddannelse  bag  sig.  Det  er  i  dette  Arbejde  af 
stor  Betydning,  at  han  eller  hun  med  og  uden  Musik  kan  be- 
gynde en  hvilken  som  helst  Sang  og  angive  Tempoet,  lige- 
som han  maa  lære  Medlemmerne  nye  Sange,  ja,  maaske  ogsaa 
Fejl,  der  begaas,  naar  gamle  Salmer  synges.  —  Maa  jeg  til- 
føje et  Raad,  Erfaringerne  har  lært  mig.  Jeg  har  hørt  Sang- 
ledere rette  og  instruere  Medlemmer  i  det  musikalske  Sprog, 

f.  Eks.:  »I  fjerde  Nodesats  skal  der  synges  crescendo,  me- 
dens sidste  Sats  skal  synges  forte  fortissimo««  —  selvom  der 
er  Mulighed  for,  at  en  Del  forstaar  en  saadan  Instruktion 
eller  Rettelse,  vil  jeg  finde  det  bedre,  om  der  f.  Eks.  siges: 
»Ved  Ordene  »Gud  hjælper  alle  sine  Børn«,  synges  der  med 
stigende  Kraft,  og  de  sidste  Ord  »i  Jesu  Navn«  synges  meget 
kraftigt.«  Se,  det  kan  alle  forstaa,  og  alle  føler  derfor,  at  de 
er  med  og  yder  deres  Indsats.  Hvis  der  virkeligt  skulde  være 
et  Sted,  som  synes  vanskeligt  at  faa  rigtigt  lært,  vil  Sang- 
lederen ved  at  demonstrere  det  alene  nogle  Gange  hurtigere 
opnaa  det  ønskede  Resultat.  (Atter  et  Bevis  paa  Betydningen 
af,  at  Sanglederne  er  gode  Forsangere.) 

Organistens  store  Bidrag  i  Menighedssangen  maa  ikke  un- 
derkendes; men  —  og  bemærk  dette  —  da  Organisten  ikke 
kan  følge  Menighedens  Deltagelse  i  Sangen,  maa  han  absolut 
følge  Sanglederen.  (Jeg  mindes  flere  Lejligheder,  hvor  Sang- 
lederen trods  musikalsk  Uddannelse  —  fordi  han  ikke  var 
Forsanger,  i  Virkeligheden  blev  ledt  af  Organisten,  der  under 
Paavirkning  af  Forsamlingens  slæbende  Tempo  kom  ned  i 
Begravelsestakt,  saa  Sangen  blev  en  større  Lidelse  end 
Glæde).  Ved  dette  Samarbejde  mellem  Sangleder  og  Organist 
vil  intet  kunde  rive  dem  ud  af  Fatningen.  (Hvis  Tendens  til 
slæbende  Tempo  gør  sig  gældende,  foreslaar  jeg,  at  Orga- 
nisten forlader  Orglet  for  at  anvende  Klaver,  og  Sangleder 
og  Organist  vil  da  efter  kort  Tid  have  overvundet  dette  Onde). 
Valget  af  Sangene  er  det  næste  vigtige  Punkt,  der  nøje 
bør  overvaages.  Tænk  tilbage  paa  Møder,  hvor  Sangen  gik 
dødt  og  kedeligt.  Var  det  ikke,  fordi  der  ikke  var  Afveksling? 
Jeg  tror  det  og  har  erfaret  det  i  Søndagsskolen.  Og  rent  bort- 
set fra  de  Sange,  jeg  har  ønsket,  Medlemmerne  skulde  øve 
for  at  synge  ved  senere  Lejlighed,  har  vi  siden  Efteraaret 
1941  og  til  Dato  haft  nye  Sange  hver  Søndag  og  har  derfor 
gennemgaaet  hele  Søndagsskolesangbogen.  Hvis  Valget  des- 
uden er  paavirket  af  Anledningen  og  Sindsstemningen,  vil 
Sangene  hver  for  sig  bringe  et  Budskab  og  vil  derigennem 
virke  forfriskende,  for  det  er  sandt,  »hvor  der  synges  godt, 
er  der  en  god  Tilhørerflok.«  For  at  Sangene  kan  være  saa 
alsidige  som  muligt,  er  det  af  Betydning  ved  Valget  sammen 
med  nogle  Sange  med  langsomt  Tempo  at  vælge  nogle  med 

mere  Rytme  og  Fasthed,  da  disse  altid  er  paaskønnet.  Naar 
alle  disse  Faktorer  bliver  taget  omhyggeligt  i  Betragtning 
og  Arbejdet  vel  tilrettelægges,  ja,  da  vil  hele  hele  Menig- 
heden lade  Sangen  gribe  dem  helt,  og  vor  Menighedssang  vil 
for  vore  Venner  blive  det  bedste  Bevis  paa,  at  vi  er  et 
syngende  Folk. 


Vaagn  op!  —  hør  Røsten  lyder. 


Nu  da  Sommeren  gaar  paa  Hæld  skal  vi  til  at  tænke  paa 
Vinterarbejdet.  Ungdoinsforeningerne  aabner  den  egentlige 
Sæson  i  September.  Vi  glæder  os  sikkert  alle  til  at  tage  fat 
med  fornyede  Kræfter  efter  Sommerens  Rekreation  Indsatsens 
Tid   er   inde.    Herrens   Værk  maa  aldrig  gaa   i   Staa. 

Arbejdet  i  Vingaarden  er  ikke  en  Formel,  der  skal  hænge 
paa  Læberne,  men  en  virkelig  Kraftydelse,  som  Gerningen 
viser.  Gerningen  taler  for  sig  selv,  mens  Læbernes  Lyd  kun 
paaskønnes  saalænge  de  høres.  Lad  os  være  med  til  at  rejse 
Kirken   et   Monument   ved   vore  Gerninger. 

Det  nye  Valgsprog,  som  det  er  lykkedes  os  at  faa  gennem 
den  svenske  Stjerne,  lyder  saaledes:  »Sandhed  er  Kundskab 
om  Tingene,  som  de  er,  som  de  har  været  og  som  de  skal 
vedblive  at   være«. 

Hvad  mener  I,  mine  Søskende,  om  dette  prægtige  Fyndord? 
Hvor  er  det  til  at  føle  paa?  Det  siger  alt,  det  fortæller  os  om 
Evangeliet  i  en  Nøddeskal.  Samtidig  viser  det  en  uendelig 
Rækkevidde   for  sandhedssøgende,   troende   Mennesker. 

Naar  vi  har  Sandheden,  hvorfor  saa  ikke  benytte  den?  Klem 
den  sidste  Draabe  af  Ugidelighed  ud  af  dit  Indre  og  bliv  en 
sandhedssøgende  Sidste  Dages  Hellig,  hundrede  Procent.  Lad 
Valgsproget  hjælpe  dig  paa  Vej;  læs  det  med  Eftertanke. 
Betragt  Sandheden  ■ —  vor  Sandhed  —  som  evig  bestaaende, 
og  handle  derefter,  saa  du  fra  din  Ungdom  kan  sige:  Talen- 
terne jeg  fik,  Heire,  har  jeg  forvaltet  efter  bedste  Evne;  de 
har  givet  mange  Fold.  Begynd  at  virke  aktiv  i  Kirken,  der 
skal  nok  komme  større  og  større  Lyst,  efterhaanden  som  din 
Indsigt   i   Herrens   Sandheder,   bliver  udvidet. 

Saa  trop  da  op,  Mand  og  Kvinde,  Kampsignalet  lyder,  tør 
du  vove  at  være  det  overhørig;  husk,  du  har  selv  Ansvaret 
for   dine   Talenter.  Julius  Andersen. 

Sanger-Besøg  i  Randers. 

Lørdag  og  Søndag  den  15.  og  16.  August  gæstede  Aalborg 
Sangkor  og  flere  andre  Medlemmer  Randers.  Om  Lørdagen 
kom  allerede  28  Brødre  og  Søstre,  hvoraf  de  fleste  blev 
indkvarteret  hos  Søskende.  Efter  at  Søskende  var  bespist 
hos  Medlemmerne,  blev  der  afholdt  en  fornøjelig  Aften  paa 
Salen,  hvor  vore  Gæster  underholdt  os  med  muntre  Sketches 
og  Sange.  Søndagen  begyndte  med  Søndagsskole,  der  formede 
sig  som  en  hel  lille  Konference.  Randers  Søndagsskole  frem- 
førte sit  Program  for  at  vise,  hvor  langt  vi  var  naaet.  2  l/a 
Min.  Tale  —  Jared  og  hans  Broder  —  ved  Søster  Agnes 
Simonsen.  Børn  over  10  Aar:  Jesu  Lignelser,  Korlektie,  Sang. 
Ikke  mindst  de  smaa  gjorde  stor  Lykke,  den  lille  Martine  og 
Kaj  rørte  os  med  deres  stille  Fader  vor,  og  Edith  og  Erik 
sang  hver  sin  Sang.  Til  sidst  sang  alle:  »Jeg  ved  en  Lærkerede«. 

Efter  Søndagsskolen  fulgtes  vi  alle  til  Conditori  »Madie«, 
hvor  hele  anden  Sal  var  til  vor  Raadighed  Her  samledes  vi 
om  tre  smukt  pyntede  Borde  til  Middag.  Hidtil  havde  Vejret 
været  fint,  men  nu  begyndte  Regnen  at  sile  ned,  saa  den 
arrangerede  Tur  gennem  Byen  og  dens  Parker  maatte  opgives, 
hvilket  var  meget  beklageligt,  saa  meget  mere  som  vi  havde 
Politiets  Tilladelse  til  at  synge  i   Vestparken. 

I  Stedet  gik  Turen  tilbage  til  Salen,  hvor  der  blev  arran- 
geret Servering  af  kogt  Vand  og  Masser  af  Kager.  Her  maatte 
Aalborg  holde  for  med  Sang   og  Underholdning. 

Om  Aftenen  blev  der  saa  afholdt  Møde,  hvor  Programmet 
vekslede  med  Sang  og  korte  Taler.  Efter  Mødet  blev  Gæsterne 
bespist  med  Smørrebrød  inden  Afrejsen.  At  Aftenens  Program 
blev  godt  modtaget,  fremgaar  af  flere  Udtalelser  til  mig  af 
Besøgende. 

Nogle  Tal  fra  Besøget  viser  den  store  Succes:  Fra  Aalborg 
var  Jiiødt  S7>  tii  Fællesspisningen  var  der  47,  til  Lørdagens 
Aftenunderholdning  84,  til  Søndagsskolen  78  og  til  Aftenmødet 
var  j6  tilstede. 

Ogsaa  Distriktspræsident  Thorvald  Jensen  fra  Aarhus  var 
her  baada  Lørdag  Aften  og  Søndag. 

Jeg  vil  gerne  her  takke  de  Søskende,  som  viste  Offersind 
ved  at  gvie  af  deres  Midler  og  Rationeringsmærker,  saa  det 

var    muligt    at    gennemføre  Serveringen,   ligeledes    en   Tak    til 
Kvindelig  Hjælpeforening  for  dens  Hjælp. 

Det  var  en  Aften  og  en  Dag,  vi  sent  vil  glemme.  Til  Slut 
vor  hjerteligste  Tak  til  Aalborg  Sangkor  og  vore  Brødre  og 
Søstre  i  Aalborg.  Vi  takker  dem  og  beder  Herren  velsigne  dem. 

M.  P. 


Fra  Missionsmarken. 


Ø~ødselsdage. 

Et  kendt  og  aglet  Medlem  af  Københavns  Gren,  Ældste  Jens  P.  Hansen, 

fylder  den  23.  September  1942,  65  Aar,  idet  Broder  Hansen   blev  født  i 

1877.  Fødselaren   har  været  Medlem  af  Kirken  i  33  Aar,  og  har  i  dette 

]ange  Tidsrum  været  trofast  og  nidkær  i  den  Sag,  han  har  ofret  sin  Tid« 

Igennem  en  Del  Aar  var  han  Grensforstander 

for  Københavns   Gren,  i    hvilken  Stilling   han 

udførte  et   stort  og   uegennyttigt  Arbejde  for 

Herrens  Sag. 

Broder  Hansen  har  nylig  fejret  25  Aars  Jubi- 
læum som  Kasserer  for  sin  Fagforening  og 
var  paa  denne  Dag  Genstand  for  megen  Hyl- 
dest baade  fra  Foreningens  Medlemmer  og  fra 
Mennesker  med  hvem  han  i  Aarenes  Løb  har 
haft  Samkvem.  Mellem  Gratulanterne  var  der 
personlige  Hilsener  fra  nogle  af  Landets  største 
industrielle  Ledere. 

Trods  den  forholdsvis  høje  Alder  nyder  Bro- 
der Hansen  godt  af  et  usædvanligt  fint  Helbred  og  stærk  Fysik,  hvad 
der  giver  Forhaabning  om,  at  han  vil  kunne  fortsætte  sit  gode  Arbejde 
endnu  i  mange  Aar. 

Det  er  vort  Haab  og  Bøn,  at  Herren  fortsat  vil  velsigne  Broder  Hansen, 
saa  at  vi  ogsaa  i  Fremtiden  maa  kunne  regne  med  hans  Arbejdskraft. 

„Stjernen"  ønsker  herigennem  at  benytte  Lejligheden  til  at  ønske  Broder 
Hansen  hjertelig  Til  Lykke  paa  Højtidsdagen. 


Jens  P.  Hansen 


Den  21.  August  1942  fejrede  en  af  vore  trofaste  Søstre,  Jenny  Elfang 
Jensen,  Ringsted,  sin  65  Aars  Fødselsdag.  Trods  det,  at  Fødselsdagsbarnet 
ikke  bor  i  nogen  organiseret  Gren  og  ikke  har  saa  megen  Forbindelse 
med  Kirken,  opfylder  hun  trofast  sine  Forpligtelser  og  bærer  et  brændende 
Vidnesbyrd  om  Evangeliets  Guddommelighed. 

Gennem  „Stjernen"  ønsker  vi  at  hylde  vor  kære  Søster,  idet  vi  ud- 
trykker Haabet  om,  at  hun  endnu  i  mange  Aar  maa  faa  Lov  til  at  virke 
til  Gavn  for  Kirken  og  for  de  Mennesker,  hun  kommer  i  Berøring  med. 

Til  Lykke! 

„Stjernen"  bringer  endnu  sine  Lykønskninger  til  en  65aarig,  idet  Søster 
Sophie  Hansen,  Odense,  opnaaede  denne  Alder  den  20.  Juli  1942.  Ligesom 
de  to  førnævnte  er  hun  et  trofast  Medlem  af  Kirken,  og  har  som  Præ- 
sidentinde  for  Kvindelig  Hjælpeforening  i  Odense,  udført  et  stort  Arbejde. 
Med  Liv  og  Sjæl  er  hun  gaaet  op  i  sit  Arbejde  og  har  forstaaet  at  smitte 
sine  Medarbejdere  med  Mod  og  Virkelyst. 

Desværre  har  Søster  Hansens  Helbred  i  den  senere  Tid  ikke  været 
helt  saa  godt,  som  det  burde  være,  men  det  er  vort  inderlige  Ønske,  at 
en  snarlig  Bedring  vil  indtræde. 

Vi  nedbeder  Herrens  Velsignelse  over  Søster  Hansen  og  siger  hende 
Tak  for  den  Gæstfrihed,  hun  og  hendes  Mand  altid  har  udvist  overfor 
Missionærer  og  Medlemmer  af  Kirken.  For  mange  staar  et  Besøg  i  Søster 
Hansens  Hjem  som  et  uforglemmeligt  Minde. 


Vi  vil  benytte  Lejligheden  til  at  ønske  endnu  en  Søster  hjertelig  Til 
Lykke,  nemlig  Søster  Helene  Hansen,  Fredensborg,  der  fyldte  68  Aar  den 
23.  August  1942.  Søster  Hansen  har  ved  sit  stille  Væsen  og  sin  ncble  Være- 
maade  vundet  mange  Venner,  som  sætter  stor  Pris  paa  hende.  Søster 
Hansen  er  en  trofast  Sidste  Dages  Hellig,  der  glæder  sig  over  sit  Vid- 
nesbyrd, og  som  med  Glæde  opfylder  sine  Forpligtelser  i  Kirken. 

Det  er  en  Fornøjelse  at  besøge  Søster  Hansen  i  hendes  hyggelige  Hjem 
i  det  dejlige  Fredensborg,  hvor  hun  ved  sin  Gæstfiihed  søger  at  gøre 
alt  for,  at  man  skal  føle  sig  hjemme. 

Vi  beder,  at  Herren  vil  skænke  Søster  Hansen  endnu  mange  gode  Aar 
med  Fred  og  Glæde  og  ønsker  at  sige  hende  Tak  for  den  Trofasthed 
hun  lægger  for  Dagen. 


EFTE  HA  ÅRSKONFERENCERNE. 

Disse  vil  i  Aar  falde  saaledes: 

København 18. — 21.  September 

Esbjerg 25—28.  September 

Aarhus 2.-5.     Oktober 

Aalborg 9.— 12.  Oktober 

Odense 18.— 19.  Oktober 

Vi  haaber,  at  Konferencerne  i  Aar  maa  blive  bedre  end  nogensinde  før. 
og  at  Møderne  vil  blive  velbesøgte.  Lad  os  alle  gøre  en  fælles  Anstrengelse 
for,  at  disse  Konferencer  maa  blive  af  en  saadan  Art,  at  de  vil  staa  i 
vor  Erindring  som  et  kært  Minde.  Indbyd  Deres  Venner  og  Bekendte, 
saa  at  ogsaa  de  kan  faa  Indblik  i  det  herlige  Budskab,  vi  forkynder. 

Vel  mødt  til  Konferencen. 

